Lemnaeler van Cloetesville wil parakampioen word | Netwerk24
Lemnaeler van Cloetesville wil parakampioen word
Deur Elmarine Anthony 10 Junie 2019 06:00
Paul Daniels oefen die baan.
’n Atleet aan die Hoërskool Cloetesville het ’n geleentheid gekry om aan sy eerste internasionale kompetisie deel te neem.
Paul Daniels (16) is gekies as lid van die Suid-Afrikaanse span wat einde Julie aan die Wêreld Junior Para-kampioenskapsbyeenkoms in Switserland gaan deelneem nadat hy in Maart by die Suid-Afrikaanse nasionale kampioenskap vir atlete met fisieke en siggestremdhede (SASAPD) in Stellenbosch ’n persoonlike beste tyd van 12.76 sekondes in die 100 m gehardloop het. Hy het die Wes-Kaap- atletiekspan by hierdie byeenkoms verteenwoordig.
Paul se bene is albei onder die knie afgesit nadat hy op driejarige ouderdom breinvliesontsteking gehad het.
“Dit sal baie beteken as ek kan deelneem. Ek weet ek sal baie daaruit leer,” vertel Paul.
Paul en sy afrigter, Fanie van der Merwe, moet hul reis self finansier.
Van der Merwe is gekies as een van die afrigters van die Suid-Afrikaanse span wat gaan deelneem. Hy is onder meer ’n afrigter vir die Wes-Kaapspan, verskeie skole vir mense met gestremdhede en die nieregerings­organisasie Inspired 2 Become, wat jeugontwikkeling deur sport doen.
Paul het sowat vyf jaar gelede begin hardloop. “Dit is vir my fantasties om te sien hoe hy as mens en atleet gegroei het, sy interaksie met ander en hoe hy meer verantwoordelikheid geneem en self besluit het om te begin hardloop,” vertel Van der Merwe.
Paul het aan die begin nie hardloopbene gehad nie en het onlangs ’n nuwe paar hardlooplemme danksy die nieregeringsorganisasie Jumping Kids gekry. Hy is ’n ambassadeur vir Össur, ’n maatskappy wat ortopediese toerusting verkoop. Hy het sy nuwe lemme eers sowat twee weke voor die SASAPD gekry en moes vinnig aanpas as hy enigsins ’n indruk op die baan wou maak. “Om met lemme te hardloop is nie net hardloop nie – dis baie tegnies. Jy moet gewoond raak aan die balans en terugvoer wat die lemme gee,” sê Van der Merwe.
Paul, ’n pleegkind wat op die plaas Packham langs die R44 woon, sê hy sal baie harder vir sy eerste internasionale kompetisie oefen.
“Hopelik sal ek goed doen.”VAs jy graag wil bydra, kontak Fanie van der Merwe by 084 568 2344 of fanie@inspired2become.org.